Dagbladet Børsen

Dagbladet Børsen, oftest blot Børsen, er et dansk dagblad, der udkommer mandag til fredag digitalt og som avis. Børsen Lørdag og Børsen Søndag er en digital forlængelse af den daglige avis. Dagbladet Børsen har fokus på erhvervs- og finansstof, men dækker også politik, samfundsøkonomi og livsstil. Huset udgiver desuden ledelseshåndbøger, livsstilsmagasinet Pleasure samt businessmagasiner så som Forbes, Ejendomme, Firmabilen og Børsen Top1000.

Børsen er grundlagt i 1896. JP/Politikens Hus erhvervede en ejerandel fra Bonnier på 49,9% af Dagbladet Børsen for 400 millioner kroner i 2017. Dette blev meddelt tirsdag den 24. januar 2017. JP/Politiken opgav samtidig sit forsøg på fusion med Dagbladet Børsen. Bonnier beholdt 50,1% af ejerskabet.

Ansv. chefredaktør og adm. direktør har siden 1. januar 2018 været Bjarne Corydon, (tidligere finansminister).

Dagbladet Børsens historie 
Bladet grundlægges i 1896 af vekselerer Theodor Green på ugebladsbasis, men bladet udvikler sig dog over en 3-årig periode til et dagblad, der bliver medlemsblad for Grosserer-Societetet. Samtidig etableres et forlag. To unge jurister, Holmer Green og Hendrik Stein, overtog bladet i 1901 og Stein var chefredaktør til sin død i 1944. I 1909 ophørte forbindelsen til Grosserer-Societetet, og avisen fortsatte på et borgerligt-liberalt grundlag.

Efter en krise erhvervede Bonnier-koncernen i 1969 49% af A/S Forlaget Børsen og med erhvervsjournalisten Erik Rasmussen og advokaten Christian Lillelund ved roret bliver bladet ført videre med følgende programerklæring ”Det nye Børsen er ikke blot en avis, men et uundværligt værktøj for den moderne erhvervsleder – og enhver, der har interesse i den dynamiske udvikling, som sker i erhvervslivet, og som vedkommer hele samfundet”.

I 1985 etableres som et af flere erhvervsmagasiner Børsens Nyhedsmagasin, der i 2002 blev solgt til Det Berlingske Officin.

I slutningen af 1990'erne satsedes hårdt på erhvervsstoffet, hvilket resulterede i stigende oplag og konsolidering af virksomheden. I 1996 solgtes de resterende aktier til Bonnier, og Børsen blev dermed det første danske dagblad med rent udenlandske ejerinteresser. Samme år blev den hidtidige politiske redaktør Leif Beck Fallesen chefredaktør samt administrerende direktør. 1. januar 2011 tiltrådte Anders Krab-Johansen som ansv. chefredaktør og adm. direktør på Dagbladet Børsen.

I 2016 ville Bonnier sælge hele Dagbladet Børsen. JP/Politikens Hus A/S tilbød at købe dagbladet i en fusion. Konkurrence- og Forbrugerstyrelsen meddelte gennem Konkurrencerådet, at en fusion var udelukket pga. for dominerende stilling på det danske marked. Tirsdag den 24. januar 2017 meddelte JP/Politikens Hus A/S, at en ejerandel på 49,9% af Dagbladet Børsen ville blive erhvervet for 400 millioner kroner. Bonnier beholdt en kontrollerende aktiepost på 50,1%.

Gazellevirksomheder 
Dagbladet Børsen gennemfører hvert år en undersøgelse af de hurtigst voksende virksomheder i Danmark – gazellevirksomhederne. Børsens definition på en gazelle er kort fortalt: En virksomhed, der i løbet af de seneste fire regnskabsår har haft kontinuerlig vækst i omsætning eller bruttoresultat, og som samlet set har mere end fordoblet omsætningen eller bruttoresultatet i perioden. Kåringen er således et bevis på virksomhedens samlede vækst i årene op til titelåret. Undersøgelsen startede i 1995 og en gazelle er med tiden blevet en del af det danske sprog som et synonym for en virksomhed i vækst.

Chefredaktører 
 Theodor Green, (1896 – 1901)
 Hendrik Stein, (1901 – 1944)
 P. Koch Jensen, (1944 – 1970)
 Erik Rasmussen, (1970 – 1975)
 Uffe Ellemann-Jensen, (1975 – 1976)
 Jan Cortzen, (1976 – 1996)
 Leif Beck Fallesen, (1996 – 2010)
 Anders Krab-Johansen, (2011 – 2017)
 Bjarne Corydon, (2018 – )

Læsertal

Udvalgte år siden 2010 
Avisen udkom pr. 1. halvår 2013 i 59.752 eksemplarer og blev læst af 159.000.

I 2017 havde Børsen 123.000 læsere, men i 2018 læste 108.000 personer Dagbladet Børsen.

I årene 2017-19 er Børsens læsertal faldet fra 125.000 til 112.000 personer.

Ifølge Gallup mistede Børsen ca. 50.000 ugentlige læsere i perioden 2018 - 2020.

Referencer

Henvisninger 
 Henning B. Fonsmark, Børsens Danmarkshistorie 1896-1996, Børsen Bøger, 1996. .

Eksterne henvisninger 
 Dagbladet Børsens hjemmeside
 Digitaliserede udgaver af Dagbladet Børsen i Mediestream
 Læs om Dagbladet Børsen i opslagsværket "De Danske Aviser"

Etableret i 1896
Børsen, Dagbladet
Bonnier
JP/Politikens Hus